I Республиканская конференция школьников имени Д.В. Вилькеева

Секция: Татарская филология

Исследовательская работа

Лилия Гыйбадуллина иҗатында образлар бирелеше

Галимова Диана

МБОУ «Средняя общеобразовательная татарско-русская школа №23 с углубленным изучением отдельных предметов» Ново-Савиновского района г. Казани

9 класс

Научный руководитель:

Шаехова Алина Халитовна,

Багаутдинова Светлана Ивановна

Казань – 2019

**Эчтәлек**

**Кереш**.......................................................................................................................3

**Беренче бүлек.** Образлылык, символ турында билгеләмә. Аларны тудыруда метафораларның роле.............................................................................................6

**Икенче бүлек.** Лилия Гыйбадуллина иҗатындагы образларны, символларны тикшерү....................................................................................................................8

**Йомгак**.....................................................................................................................5

**Әдәбият исемлеге**.................................................................................................16

**Кереш**

Поэзия – дәртле шигырьләр дөньясы. Шигърият һәм матурлык, нәфислек, әдәбилек сүзләренә тәңгәллек билгесе куяр идем. Чөнки шигырьләрдә кешенең күңел дөньясы ачыла, вакыйгалар шагыйрьнең хис-кичерешләре аша үтә. Соңгы еллар татар поэзиясенә күз салыйк. Шигърият киң тармаклы һәм күп юнәлешле эчтәлеге белән бай. Тарихи үткән, иҗтимагый мөнәсәбәтләр, туган җиргә, телгә мәхәббәт, кешенең үз-үзен аңлавы, кичерешләр хәрәкәтен ачарга ярдәм иткән табигать күренешләре, тормышны киная белән үзгәртеп сурәтләү, фәлсәфи гомумиләштерү, яшәү мәгънәсенә, яшәү кыйммәтенә мөнәсәбәтле уйланулар, балачакны сагыну, мәхәббәт сагышлары – барысы илһам чыганаклары[[1]](#footnote-1).

XX-XXI гасыр чикләрендә татар поэзиясе эчтәлек һәм форма, фәлсәфи яктан тирәнәя, төрлеләнә. Чынбарлыкны, рухи дөньяны үзләренчә күрү сәләтенә ия, бай фикерле, гүзәллекне тоя, сәяси хәрәкәтләрне аңлый торган сәләтле сүз осталары, яшь язучылар, ташкын кебек, килеп кереп тора. Соңгы елларда бер көйгәрәк теркелдәгән шигърияткә төркем булып хатын-кызлар ишелеп килде. Рәдиф Гаташ сүзләре дә моны исбатлый: “Шигырьгә соңгы елларда һаман яшь кызлар килүе күзәтелә. Егетләр юк, булса – берән-сәрән генә. Ә кызлар, бер шагыйребез язганча, төркем-төркем килгән “кыр казлары” кебек, һаман сөендерә”[[2]](#footnote-2). Луиза Янсуар, Гөлназ Вәлиева, Ильмира, Гөлнара Җәлиловалар, Гөлнур Корбанова һ.б. Алар арасында “Такташның яшьлек чоры иҗатын хәтерләткән”[[3]](#footnote-3) бик тә үзенчәлекле яшь шагыйрә – Лилия Гыйбадуллина.

Безгә Лилия Фәис кызы Гыйбадуллинаны Актаныш районы Әҗмәт авылының табигате 1987 елның 22 мартында бүләк итә. Мәшһүр шагыйребез Гамил ага Афзал туып-үскән Такталачык авылының урта мәктәбендә белем алгач, 2004 елны Казан дәүләт университетының татар филологиясе һәм тарихы факультетына укырга керә. 2009 елны уку йортын уңышлы тәмамлый. Университетта укыганда ук шигырьләр язып, әдәбиятка килеп керә. Студент елларында университетның “Әллүки” әдәби-иҗат берләшмәсе эшчәнлегендә актив катнаша. Яшь иҗатчыларның “Иделем акчарлагы – 2003” конкурсында Гран-при яулый, “Шигъри Сабантуй – 2004” бәйгесендә беренче урынга лаек була. Беренче адымнары белән үк күпләрнең игътибарын җәлеп иткән Л.Гыйбадуллинаның иҗат җимешләре Татарстанның “Казан утлары”, “Идел”, “Мәйдан”, “Мәдәни җомга”, “Шәһри Казан”; Башкортстанның “Тулпар”, “Шоңкар”, “Йәшлек” кебек газета-журналларында даими басылып килә. Яшь талант иясе – “Мин бәхетне күрәм!..”(2004), “Тынлык кайтавазы” (2010) дигән китаплар авторы, 2009 елдан Татарстан Язучылар берлеге әгъзасы[[4]](#footnote-4).

Рәдиф Гаташ яшь шагыйрәнең иҗаты турында болай дип яза: “Лилиянең шигырьләрен һичкемнеке белән дә чагыштырып булмый: өлкәннәр иҗаты, яшьләр каләме белән дә охшашлык юк шикелле аңарда. Үзенең ритмикасы белән табигый бер көй-агышлы, - ирекле сыманрак калыплы диеп тә була, - экспрессив шигъри сөйләм белән үк оригиналь булып күренсә, шигыренең динамик көче үзенә тарта, ышандыра торган яшьлек, матурлык, хыял дөньясы белән инде әсир үк итә. Фикерле, җитди, акыллы дөнья һәм, әлбәттә, яңа сурәтләре белән, хисси интуиция белән гаҗәпләндергән заман баласы сүзе...”; “...ниндидер тансык, саф илаһи, җирдән югарырак күтәргән тылсым, кызлар җаныннан балкыган сер белән яраттыра, үзенә тарта бу шигъри дөнья. Ихласлык иле ул!”[[5]](#footnote-5).

Аның иҗаты якташы, каләмдәше Ленар Шәехнең дә күңелен җәлеп итә: “Лилия Гыйбадуллина шигырьләрен укыганда, күңелне ниндидер татлы сагыш, ихлас хисләр өермәсе, табигатькә, яшәешкә булган мәхәббәт ташкыны биләп ала. Үзең дә сизмәстән, шул халәткә кереп китәсең һәм шагыйрә кичергән тойгылар белән бер дулкында тирбәлә башлыйсың”[[6]](#footnote-6).

Шагыйрәнең тәүге китабының беренче битләрен ачу белән, Марсель Галиев болай ди: “Йа Хода! Нинди сәламәт рух! Мондый садә-эчкерсез шигърияткә дә урын калганмыни әле бу кырыс дөньяда!”³. Лилия ханымның шигырьләрен укыгач, Марсель абыйга туган ягы Хушбүләк урманындагы алан күз алдына килә[[7]](#footnote-7).

Нинди генә үзенчә искиткеч матур, тылсымлы шигырьләр язса да, Лилия Гыйбадуллина профессиональ шагыйрь түгел. Аның иҗаты тәнкыйттән читтә йөри. Бу як фәнни эшебезнең актуальлеген тәшкил итә.

Фәнни эшебезнең максаты: Лилия Гыйбадуллина иҗатын образлылык биреше ягыннан тикшерү.

Әлеге максатка ирешер өчен түбәндәге бурычлар куелды:

- Л.Гыйбадуллина иҗаты белән танышу;

- аның турында тәнкыйди материал туплау;

- образлылык биреше ягыннан күзәтеп чыгу.

*Беренче бүлек.* **Образлылык, символ турында билгеләмә. Аларны**

**тудыруда метафораларның роле.**

**Образ** – иҗат эшендәге гомуми категория, сәнгатькә хас, эстетик тәэсирле объектлар тудыру юлы белән тормышны үзләштерү, аңлату, яңадан тудыру формасы. Образ дип әдәби бөтенлекнең аерым өлешен атау да кабул ителгән. Киң (гносеологик) планда образ - әдәбиятның яшәү: тәэсирлелек, әһәмиятлелек, белдерелү рәвеше, кеше аңының әйләнә-тирә чынбарлыкны үзләштерү нәтиҗәсе. Бүгенге әдәбият белеме фәнендә әдәби образның төп билгеләренең иң әһәмиятлесе – эчтәлекнең тирәнлеге. Әдәби образ “чиксезлекне – чикле аша” (Шеллинг) белдерү сәләтенә ия. Бер-ике деталь ярдәмендә барлыкка килсә дә, образ бөтенлек буларак кабул ителә һәм бәяләнә. Икенчедән, әдәби образда гомумиләштерү көчле, ул гомумине, иң әһәмиятлене индивидуаль, шәхси сызыкларда җиткерә ала. Өченчедән, экспрессивлык, ягъни авторның предметка идея-эмоциональ мөнәсәбәтен белдерү сәләте - әдәби образның укучы аңына, фикеренә, акылына гына түгел, бәлки хисенә, күңеленә тәэсирен тәэмин итә. Барыннан да элек образ уйланма дөньяны күз алдына китерергә ярдәм итә, аны кабул итүченең аңында кабат тергезелә. Образ дигәндә кеше дә, табигать күренеше дә яки сүз-сурәт тә күздә тотыла[[8]](#footnote-8).

**Символ** (грек. symbolon – билге, танытучы сыйфат) – күпсанлы ассоциатив сыйфатларны берләштерүче күпмәгънәле, гомуми образ. Туры мәгънәсеннән тыш, символ аңа бәйле булмаган күчерелмә мәгънә аңлата, ләкин шуның янәшәсендә башка мәгънәләр дә сиземләнә¹. Символ – универсаль сәнгати һәм мәдәни категория. Бер яктан - әдәби образ, икенче яктан, билге сыйфатларын үзенә туплый. Һәр символ – ниндидер мәгънә белдерүче, шул мәгънә белән кушылган, ләкин аның белән чикләнми торган образ ул.

Символда эчтәлек – формага, форма эчтәлеккә күчә, икепланлы бөтенлек туа: аның форма тарафыннан белдерелүче катламы – морфема, формадан зуррак катламы метаморфема дип атала.

**Метафора** (гр. metaphora **–** күчерү) – күренешләрнең охшашлыгына яки каршылыгына нигезләнеп, яшерен чагыштыру хасил иткән сурәтләү чарасы. Метафора ярдәмендә бик зур, катлаулы күренешләрне бер сурәткә җыеп биреп була. Күчерелмә сөйләм геройның психологиясен, халәтен бик тирәнтен әйтеп бирергә сәләтле. Сәнгатьчә сурәттә, күчерелмә сөйләмдә реальлектән читләшү кайчак чынбарлыкны төгәлрәк чагылдыруга хезмәт итә. Шулай ук конкретлыктан тыш, күчерелмә сөйләмнең мәгънәсе бик киң. Поэзиягә килгәндә, метафораны конкретлык, сурәтлелек, предметлылык чарасы дип карау дөреслеккә бик үк туры килеп бетми. Арада шактый томанлы метафора да очрап куя. Ләкин алар нәфис, җыйнак, күп сыйдырышлы, күпмедер дәрәҗәдә гомумиләштерелгән образлар хасил итәләр[[9]](#footnote-9).

Шулай ук метафоралар образны барлыкка китерүдә бик әһәмиятле роль уйныйлар. Образ барлыкка килү ике принципка кайтып кала: метонимия принцибы – бөтен урынына аның өлешен, кисәген файдалануны, ә метафора принцибы төрле объектларны ассоциатив янәшә куюны күздә тота. Беренче принцип – образланың рәсем сәнгатендәгечә, охшатып, күзалланып тәкъдим ителешен, икенчесе хисси, еш кына хәтта логик аңлатылып бетә алмый торган хәлдә яшәвен белдерә. Шуннан чыгып, образларны *репрезентатив*, ягъни нинди дә булса бер сыйфаты калкытып куеп ясалган, һәм *символик* – шәхси ассоциацияләргә нигезләнүче төрләргә аералар[[10]](#footnote-10).

*Икенче бүлек.* **Лилия Гыйбадуллина иҗатындагы образларны,**

**символларны тикшерү.**

Лилия Гыйбадуллинаның башлангыч иҗаты – үз ачышларына бай, үз аһәңе, үз якты моңы. Әдәбият мәйданына үз сукмагы, үз образлары, беркемнекенә дә охшамаган шигырьләре белән килеп керә.

Өметем хакына,

Киләчәк хакына,

Алдымда ак кәгазь

Язарга чакыра!..

дип язып, үзенең миссиясен, бу дөньяга ни өчен аваз салуын яхшы аңлый сүз остасы. Һәм ул бу дөньяны

Шигырьләп бизәрмен,

Хыяллар диңгезен

Колачлап гизәрмен...

дип үз-үзенә максат куя.

Шигырьләрнең үзләренә килсәк, сафлык, ихласлык, матурлык, мәхәббәт белән сугарылган табигать образлары күзгә ташлана. “Җил” шигырен алыйк.

Әйтерсең лә колагыма нидер сөйли,

Әйтерсең лә табигатьнең җырын көйли.

Биек агач яфракларын сөйләштерә,

Изрәп яткан үләннәрне серләштерә...

Күпме гасыр чал чәчле җил уйнап йөри,

Мин сизенәм: бер-бер кызык уйлап йөри.

Берәүләрнең бүрекләрен урлап китә,

Салкын кышта карлар өеп кызык итә.

Көзләр моңсу, ә ул шаян яфрак куа,

Тынын өрсә, җырлый кырда кура.

Бик күп серләр ишеткән ул – үзең сора...

Еллар җилләр җитезлеге белән узып тора...

Бу шигырьдә – җил образы. Шушы образны тасвирлаганда, автор җанландыру алымын еш куллана. Мәсәлән, җил “сөйли”, “табигатьнең җырын көйли”, “сөйләштерә”, “серләштерә”, “уйнап йөри”, “уйлап йөри”, “урлап китә”, “куа”, “ишеткән”. Минемчә, автор җил образы аша гомернең фанилеген, вакытның агышын тасвирлагандыр. Шигырьнең кайбер юлларына игътибар итик. “Биек агач яфракларын сөйләштерә,/Изрәп яткан үләннәрне серләштерә” – бу юлларда гомернең яз-җәй мизгелләре, “Берәүләрнең бүрекләрен урлап китә,/ Салкын кышта карлар өеп кызык итә” юлларында гомернең кыш мизгеле, “Көзләр моңсу, ә ул шаян яфрак куа,/ Тынын өрсә, җырлый кырда кура” юлларында тормышның көзләре ачык сизелә. Җил “бик күп серләр ишеткән”, ягъни күпме кешеләр үзенең күпме серләрен, уй-хисләрен, моң-зарларын, шатлык-кайгыларын җилгә сөйләгәннәр. Дөньяда, тормышта кеше белән нинди генә хәлләр булмый, ягъни кеше гомере бер урында гына тормый: бер көнне аның күңелен шатлык биләп алса, икенче көнне кара кайгы басарга мөмкин. Һәм шигырьнең соңгы юлында автор гомуми нәтиҗә чыгара: “Еллар җилләр җитезлеге белән узып тора.” Адәм үз тормышында нәрсә генә күрсә дә, дөнья барыбер “җилләр җитезлеге белән” алга бара. Кыскача әйткәндә, җил – гомернең, вакытның тиз үтүе. Әсәрдә шагыйрә кулланган метафораларга “табигать җыры”, “чал чәчле җил”, “шаян яфрак”, “җилләр җитезлеге”н кертеп була.

“Яңгыр” шигыренә күз салыйк.

Җил куып китергән яшенле яңгырның

Тамчысы уелды күңелгә.

Яшенең яшьнәтеп, табигать яшәртеп,

Яусаңчы, яңгырым, бүген дә!

Яшәрсен урманнар, ташысын елгалар,

Җир-ана сусаган, күрәмсең?

Күңелең тулганда, чиләкләп койгандай,

Иңдерче суларың күктән син!

Елачы бер, әйдә, зәңгәр күк хуҗасы,

Еласаң, бушанып калырсың,

Кояшың чыгарып, җиһаннан нур алып,

Салават күпере салырсың.

Ярсулы яңгырым, изге җир өстендә

Асылташ булып син калырсың!..

Бу шигырьгә Лилия Гыйбадуллина яңгыр образын алган. Яңгыр ул – яшәү чыганагы. Ул “табигать яшәртә”. Яңгыр булса, урманнар яшәрә, елгалар ташый, җир-ана терелә. Яңгыр образын тасвирлаганда, автор аны яшенле, ярсулы дип яза, аңа “зәңгәр күк хуҗасы” (монда шагыйрә метафора тропын кулланган) дип эндәшә. Шулай ук яңгырны “асылташ” белән тиңли. Минемчә, шагыйрә бу әсәрендә яңгыр образы белән кеше күңелен параллель рәвештә тасвирлый. Болытлар, яңгырлар булмаганда, зәңгәр күк кояш белән балкый. Шулай ук кеше күңеле дә: адәм кайгы-хәсрәтләр күрмәсә, аның җаны тыныч, кәефе бөтен була. Яшенле яңгыр, ярсулы яңгыр сүзтезмәләре күңелнең моң-зар, кайгы белән тулуын аңлата. Яңгырның “күңеле тулганда”, ул “чиләкләп коя”. Кеше күңеле тулгач, ул елый. “Елачы бер, әйдә”, “Еласаң, бушанып калырсың” дип лирик герой үзенең күңеленә эндәшә. Чыннан да, елап алсаң, күңелдә ниндидер бер җиңеллек сизәсең. Күңел моң-зарларын яшь белән чыгара. Яңгыр явып үткәч, күктә кояш балкый, салават күпере чыга. Шулай ук кеше үзенең күңелендәге кайгы-борчуларын чыгаргач, аның кәефе күтәрелә, эчендәге авыр хисләр җиңеләя, начар уйлар югала.

Лилия Гыйбадуллина иҗатындагы татлы җимешләрнең берсе – “Имән” шигыре.

Ут-дәһшәтне күреп кара көйгән,

Ялгыз башын таш кыяга игән,

Көчсез ботаклары җиргә тигән,

Күренми дә яши карт имән.

Кояш нуры таш кыяны кисми,

Бу якларда җылы җил дә исми.

Вакыт агышлары гына урап үтми,

Гомер үтә, бар да бетә, өмет китми...

Ботаклары кара көйгән, тик нык тамыр.

Шул тамырны ышаныч һәм өмет сарыр,

Җимерелер кыя, кояш багар,

Сабыр имән күтәрелер, яфрак ярыр.

Шомлы төндә изге айдан иман табар...

Бу әдәби әсәрдә имән образы сурәтләнә. Имән “кара көйгән”, “карт”, аның ботаклары “көчсез”, ләкин ул “сабыр”, аның тамыры “нык”. Минем уйлавымча, имән образы бу шигырьдә карт кешене күз алдына китерә. “Ут-дәһшәтне күреп кара көйгән” имән – кайгы-хәсрәт, тормышның әче-төчесен күп күргән кеше. Имән “ялгыз башын таш кыяга игән”, аның “көчсез ботаклары җиргә тигән”. Шулай ук кешенең дә хәле юк, ул көчсез, авырлыклар күреп хәлсезләнгән ул. Карт имән “күренми яши”, ягъни кешене дә башка адәмнәр күрми, алар аңа игътибар итми, һәрберсенең үз кайгысы. Ничек кенә булса да, “вакыт агышлары урап үтми”, “гомер үтә, бар да бетә...”. Ләкин имәндә дә, кеше күңелендә дә өмет сүнмәгән. Имәннең тамыры нык, ә кеше күңеленең пакълеге, сафлыгы, чисталыгы бар, аның ышанычлары, өметләре зур. Шулай булгач, “сабыр имән күтәрелер, яфрак ярыр”, кешенең дә өметләре чынга ашар, киләчәге яхшы булыр, “изге айдан иман табар”.

Шагыйрәнең “Юкка” дигән дүртьюллык шигыре бигрәк тә үзенчәлекле.

Агып китте менә өметләрем

Ак гөрләвек булып кышларда:

Чынга ашмас ак хыяллар океанын

Ак дулкыннар белән тышларга...

шигырендә образ буларак лирик геройның өметләре күренә. Бу өметләр аклык, сафлык, чисталык, пакълек белән тулы. Шагыйрә аларны ак гөрләвек белән чагыштыра. Өметләр, ак гөрләвекләр булып, ак хыяллар океанын ак дулкыннар белән тышларга агып китәләр. Ләкин ак хыяллар океанын автор “чынга ашмас” дип яза. Ягъни лирик геройның хыяллары иксез-чиксез күп, океан хәтле, аның өметләре, дулкын кебек, тагын да өстәлеп тора. Шигырь пессимизм белән язылган. Чөнки шушы “хыяллар океаны”, автор фикеренчә, чынга ашмаслык. Бу әсәр кечкенә булса да, ул искиткеч матур, метафораларга бай: ак гөрләвек, ак хыяллар, хыяллар океаны, ак дулкыннар. Бу шигырьне әдәбият сәнгатенең матур бер үрнәге дип атарга мөмкин.

Яшь иҗат кешесенең матур кечкенә шигыренә тукталасым килә.

Кышлар килми, язлар кайтмас иде,

Караңгы төн җитми, таң да атмас иде,

Хушлашусыз очрашулар булмас иде...

Кайчак шулай яхшылыкны яманлыктан эзлә инде...

Шигырьдә кыш, яз, төн, таң сурәтләре бирелгән. Кыш – салкын, яз җылылык, кояш белән бәйле. Төн караңгылык, ә таң яктылыкны аңлата. Минемчә, бу әсәрнең идеясе: кышлардан соң язлар килә, төннән соң таң ата, хушлашканнан соң кабат яңа очрашулар була, шулай ук кеше гомерендә дә яманлыктан соң яхшылык киләчәк, кара көннәр ак белән алышыначак. Ягъни нинди генә авырлыклар, киртәләр үтәргә туры килсә дә, аның ахыры яхшы, сөенечле булыр.

Йолдызлар образын тудырган әсәрләр күп. Ләкин аларның һәрбәрсе үзенчәлекле, кабатланулар юк. Яшь шагыйрә дә серле галәмнең матурлыгын “Йолдызлар” шигыренә салган.

“Йолдызлар күп алар,

Кирәкмәс чүп алар”, -

Диләр дә берәүләр көләләр.

Андыйлар – таш бәгырь,

Күңелдә ачылмас келәләр.

Йолдызлар, йолдызлар...

Ләкин һәр таш җанның да

Үз күге, үз күзе,

Йолдызы бар...

Бу шигырьдә дөньяның, яшәешнең матурлыгын күрә белмәгән, күңеле начар уйлар белән тулган кешеләр сурәтләнә. Автор аларны “таш бәгырь”, “күңелдә ачылмас келәләр” дип яза. Чыннан да, искиткеч тылсымлы йолдызларны “кирәкмәс чүп” дигән кеше кеше түгел. Аның күңеле, йөрәге юк дигән сүз. Ләкин шагыйрә әсәрнең соңгы юлларында өмет белдерә: “һәр таш җанның да үз күге, үз күзе, йолдызы бар...” Кеше бу дөньяда яши икән, димәк аның хыяллары, уй-ниятләре бар. Кешегә Ходай тарафыннан күз бирелгән. Шушы күзләр аша кеше матурлыкны күрә, таный, аңлый белергә тиеш. Адәмнең өмете булырга тиеш. Чөнки шушы өметләр, йолдызлар булып, безгә яшәр өчен көч бирәләр, алга атлар өчен максатлар куеп, юлыбызны яктыртып торалар.

Бигрәк тә тирән фәлсәфи уйлар белән тулы “Аклык” шигыре күңелне җәлеп итеп тора.

Беренче кар...

Ул, тын гына төшеп,

Соры җиргә ята,

Югала...

Ак чәчәкләр белән

Ак карларның

Ак язмышы

Күктә юрала...

Бу шигырьне мин болай аңладым. Беренче кар образы – баланың дөньяга аваз салуы. Кар “соры җиргә ята”, ә адәм җирдә, дөньяда яши башлый. Карның югалуы – кешенең үлүе. Ак чәчәкләр образы – кешенең ак хыяллары. “Ак чәчәкләр белән ак карларның ак язмышы күктә юрала” – ак өметләр белән тулы кешенең язмышы Алла кулында, тормыш китабын ул яза.

2003 елның август аенда язылган “Күк таулары” шигыре – Лилия Гыйбадуллина иҗатының бер асылташы.

Күк таулары...

Аларның да

Биеклеккә,

Әллә түбәнлеккә

Омтылуы, ахры.

Нигезләре –

Зәңгәр аланнарда.

Ашкыналар,

Ләкин уза еллар

Бер-бер артлы...

Ишелмәсме

Бу илаһи йөкләр,

Күпме тартыр,

Тамчы-тиргә батып,

Ак күк аты?..

Бу әдәби әсәрдә күк таулары астында ак болытлар образы күз алдына килеп баса. Ак болытларның кайсылары биеклеккә, кайсылары түбәнлеккә омтылалар. Автор аларны “илаһи йөкләр” дип яза. Шушы “күк атлары” кебек

кешеләр дә каядыр омтылып, ашкынып яшиләр. Ләкин “уза еллар бер-бер артлы”, гомер үтә. “Ак күк аты” күк тауларын тарта. Шулай ук кеше гомере дә заман белән бергә бара, дөньядан читтә калмый. Ишелмәсме күк таулары дигән сорау борчый шагыйрәне. Кеше дә төшмәсме түбәнлеккә, онытмасмы үзенең кеше икәнен. Минемчә, бу шигырь бүгенге көндә бик актуаль мәсьәләне күтәргән. Авторның каләменнән төшкән бу җимеш метафораларга бай: күк таулары, зәңгәр аланнар, ак күк аты.

Яшь шагыйрә үзенең иҗатында табигать образларын яратып куллана. Аның шигырьләре ниндидер тансык, саф илаһи, җирдән югарырак күтәргән тылсым кебек. Аның шигъри дөньясы сер белән яраттыра, үзенә тарта.

**Йомгак**

Лилия Гыйбадуллина күңелендә, шигырьләреннән күргәнебезчә, югары дәрәҗәдә романтик, эчкерсез һәм ихлас шигырьләр яралган. Лилия – җир кызы, ләкин аның уйлары, хыяллары биектә, җиде күк катында. Лилия ханым – табигать кызы. Аның кайсы гына шигырен алма, анда – күк, болытлар, йолдызлар, кояш, ай, җил... Алар төрле формада һәм төрле халәттә. Үзенең кабатланмас образлары белән күңелне дәртләндерә: “Ай – кәгъбә ташы ул каралган, Йолдызлар – пыяла...”, “Каурый-каурый болыт...”, “Челтәр-челтәр болыт...”, “Кыйгач-кыйгач болыт...”, “Иләс җилнең тыны туздырмасын Үткәннәрнең үксез көлләрен...”, “Телем-телем кояш тәрәзләрдә...” һ.б.

Бүгенге катлаулы, усал, шәфкать белмәгән аяусыз дөньябызда гөнаһсыз, рухи, әхлакый тормышның чишмә башын – сафлыкны, ихласлыкны, матурлык һәм мәхәббәтне саклап яшәргә чакыра Лилия Гыйбадуллина. Ул үзенең нәфис-нечкә җанын җирне гөнаһлардан арындыру юлына багышлый. Сирпелеп киткән моң... Эчке тирәнлек, сабыр зирәклек, кычкырасы килгәндә дә пышылдап әйтә белү – аның шигъриятенең асыл сыйфатлары. Йөрәкнең иң яшерен төпкеленнән ургылып чыгасы мәхәббәте, хисләре күп әле шагыйрәнең. “Алга карап” шигырендә дә үзе моны исбатлый:

Язмышымның әле язылмаган язы бар,

Көйләремнең әле көйләнмәгән сазы бар,

Сүзләремнең әле сөйләнмәгән назы бар...

Лилия Гыйбадуллинаның иҗат учагы очкыны сүрелмичә, януын дәвам итсен!

**Әдәбият исемлеге**

*Чыганаклар*

1. Т.Галиуллин.Татар шигърияте: 1980-2000 еллар.-Казан: Мәгариф, 2003.

2. Хәзерге татар әдәбияты.-Казан: Мәгариф,2008.

3. Гыйбадуллина Лилия. Мин бәхетне күрәм!..: Шигырьләр. – Казан:

Мәгариф, 2004. – 47б.

1. Гыйбадуллина, Л.Ф. Тынлык кайтавазы : шигырьләр. – Казан: Тат. кит.

нәшр., 2010. – 39б.

5. М.Галиев. Агыйделнең ак җилкәне. / Мәдәни җомга.- 2004.-30 июль

(№ 30)

*Фәнни әдәбият*

1. Фәрит Хатипов. Әдәбият теориясе.- Казан: Раннур, 2002.-352б.

2. Д.Ф.Заһидуллина, М.И.Ибраһимов, В.Р.Әминева. Әдәби әсәрләргә анализ

Ясау. – Казан: Мәгариф, 2005. – 111б.

3. Әдәбият белеме: Терминнар һәм төшенчәләр сүзлеге. – Казан : Мәгариф,

2007. – 231б.

1. Шигърият офыклары. Т.Галиуллин.Татар шигърияте: 1980-2000 еллар.-Казан: Мәгариф, 2003.-Б.5 [↑](#footnote-ref-1)
2. Рәдиф Гаташ. Таң кызы./ Мин бәхетне күрәм!..:Шигырьләр.-Казан:Мәгариф,2004.- Б.6 [↑](#footnote-ref-2)
3. Нурфия Йосыпова. Соңгы еллар татар поэзиясе./ Хәзерге татар әдәбияты.-Казан: Мәгариф,2008.-Б. 429-436 [↑](#footnote-ref-3)
4. Тынлык кайтавазы: шигырьләр / Лилия Гыйбадуллина. – Казан: Тат.кит.нәшр.,2010.-Б.41 [↑](#footnote-ref-4)
5. Рәдиф Гаташ. Таң кызы./ Мин бәхетне күрәм!..:Шигырьләр.-Казан:Мәгариф,2004.- Б.6 [↑](#footnote-ref-5)
6. Ленар Шәех. Табигать кызы./ Тынлык кайтавазы:шигырьләр / Лилия Гыйбадуллина.-

   Казан:Тат.кит.нәшр.,2010.-Б.3 [↑](#footnote-ref-6)
7. М.Галиев. Агыйделнең ак җилкәне. / Мәдәни җомга.- 2004.-30 июль (№30) [↑](#footnote-ref-7)
8. Д.Ф.Заһидуллина, М.И.Ибраһимов, В.Р.Әминева. Әдәби әсәрләргә анализ ясау.-Казан: Мәгариф,2005.-Б.5-6, 11. [↑](#footnote-ref-8)
9. Фәрит Хатипов. Әдәбият теориясе.- Казан: Раннур, 2002.-Б.101-104. [↑](#footnote-ref-9)
10. Әдәбият белеме: Терминнар һәм төшенчәләр сүзлеге.-Казан: Мәгариф, 2007.-Б. 130-131. [↑](#footnote-ref-10)